किसानों को लेकर पूर्व प्रधानमंत्री अटल बिहारी वाजपेयी काफी संवेदनशील थे। उनके प्रधानमंत्री कार्यकाल के दौरान किसान मोर्चा के तत्कालीन अध्यक्ष हुक्मदेव नारायण सिंह और नरेश सिरोही (वर्तमान उपाध्यक्ष) किसान क्रेडिट कार्ड के आइडिया को लेकर वाजपेयी के पास गए। उन लोगों ने वाजपेयी को बताया कि किसानों के पास नकदी की कमी होती है। इस कारण उनके पास खरीदारी के विकल्प कम होते हैं और उन्हें गांव के दुकानदारों पर ही निर्भर रहना पड़ता है। ऐसे में, किसानों की जमीन की हैसियत के मुताबिक अगर उन्हें क्रेडिट कार्ड दे दिया जाए तो किसान शहर में जाकर अपने मुताबिक खरीदारी कर पाएंगे। वाजपेयी को यह आइडिया इतना पसंद आया कि उन्होंने इसे तुरंत ओके कर दिया।